钦定古今图书集成/方舆汇编/边裔典/第063卷 > 北魏
## 钦定古今图书集成/方舆汇编/边裔典/第063卷 > 北魏

====孝明帝正光元年宋云宅往西域入乾陀罗国====按《魏书孝明帝本纪》，不载。按《西域传》，乾陀国在乌
苌西，本名业波，为嚈哒所破，因改焉。其王本是敕勒，
临国民二世矣。好征战，与罽宾𩰚，三年不罢，人怨苦
之。有𩰚象七百头，十人乘一象，皆执兵仗，象鼻缚刀
以战。所都城东南七里有佛塔，高七十丈，周三百步，
即所谓雀离佛图也。

按《伽蓝记》，“炖煌人宋云宅与惠生向西域取经。正光
元年四月中旬入乾陀罗国，土地亦与乌场国相似，
本名业波罗国，为嚈哒所灭，遂立敕懃为王。治国以
来，已经二世。立性暴凶，多行杀戮，不信佛法，好事鬼
神。国中人民悉是婆罗门种，崇奉佛教，好读经典。忽
得此王，深非情愿。自恃勇力，与罽宾争境，连兵战𩰚”，
已历三年。王有𩰚象七百头，一负十人，手捉刀楂，象
鼻缚刀，与敌相击。王常停境山，终日不归，师老民劳，
百姓嗟怨。宋云诣军通诏书，王凶慢无礼，坐受诏书。
《宋云》见其远夷不可制，任其倨傲，未能责之。王遣传
事谓宋云曰：“卿涉诸国，经过崄路，得无劳苦也？”宋云
曰：“我皇帝深味《大乘》，远求经论，道路虽崄，未敢告疲。
大王亲总三军，远临边境，寒暑骤移，不无损敝。”王答
曰：“不能降服小国，愧卿此问。”宋云初见王是夷人，谓
不可以礼责任，其坐受诏书，及亲往复，乃有人情。遂
责之曰：“山有高下，水有大小，人处世间，亦有尊卑。嚈
哒、乌场王并拜受诏书，大王何独不拜？”王答曰：“我亲
见魏主则拜，得书坐读，有何可怪？世人得父母书，犹
自坐读。大魏如我父母，我亦坐读书，于理无失。”云无
以屈之，遂将云至一寺，供给甚薄。时跋提国送师子
儿两头与乾陀王。云等见之，观其意气雄猛，中国素
画，莫参其仪。于是西行五日，至如来舍头施人处，亦
有塔寺二十馀僧。复西行三日，至卒头大河。河西岸
上有如来作摩竭大鱼，从河而出。十二年中，以肉济
人处，起塔为记，石上犹有鱼鳞纹。复西行三日，至佛
沙伏城。川原沃壤，城郭端直，民户殷多，林泉茂盛，土
饶珍宝，风俗淳善。其城内外凡有古寺，名僧德众，道
行高奇。城北一里有白象宫。寺内佛事，皆是石像，装
严极丽，头数甚多，通身金箔，眩曜人目。寺前系白象
树，此寺之兴，实由兹焉。花叶佀枣，季冬始熟。父老传
云：“此树灭，佛法亦灭。”寺内图太子夫妻，以儿女乞婆
罗门像，胡人见之，莫不悲泣。复西行一日，至如来挑
眼施人处。亦有塔寺、石寺，石上有伽叶佛迹。复西行
一日，乘船渡一深水，三百馀步。复西南行六十里，至
乾陀罗城。东南七里有雀离浮图。《道药传》云：“城东四
里，推其本源，乃是如来在此之时，与弟子游化此土。”
指城东曰：“我入涅槃已后三百年，有国王名迦尼色
迦，此处起浮图。佛入涅槃后三百年来，果有国王字
迦尼色迦。出游城东，见四童子，累牛粪为塔，可高三
尺，俄然即失。”《道药传》云：“童子在虚空中，向王说偈，王
怪此童子”，即此童子，即作塔笼之。粪塔渐高，挺出于
外，去地四百尺，然后王始更广塔基三百馀步。《道药
传》云：“三百九十步。”从此构木，始得齐等。《道药传》云：“其
高三丈，悉用文石为陞阶，砌楹拱，上构众木，凡十三
级，上有铁枨，高三尺，金盘十三重，合去地七百尺。”《道
药传》云：“铁柱八十八尺，八十围，金盘十五重，去”地六
十三丈二尺。施功既讫，粪垢如初，在大塔南三步。婆
罗门不信是粪，以手探看，遂作一孔。年岁虽久，粪犹
不烂，以香泥填孔，不可充满，今天宫笼盖之。雀离浮
图，自作已来，三经天火所烧。国王修之，还复如故。父
老云：“此浮图天火所烧，佛法当灭。”《道药传》云：“王修浮
图，木工既讫，犹有铁柱，无由能”上。王于四角起大高
楼，多置金银及诸宝物。王与夫人及诸王子，悉在楼
上烧香散花，至心精神，然后辘轳绞索，一举便到。故
胡人皆云：“四天王助之。”若其不尔，实非人力所能举。
塔内佛事悉是金玉，千变万化，难得而称。旭日始升，
则金盘晃朗；微风渐发，则宝铎和鸣。西域浮图最为
第一。此塔初成，用珍珠为罗网覆其上。于后数年，王
乃思量：此珠网价值万金，我崩之后，恐人侵夺，复虑
大塔破坏，无人修补。一解珠网，以铜镬盛之，在塔西
北一百步，掘地埋之。上种树，树名菩提，枝条四布，密
叶蔽天。树下四面坐像，各高丈五，恒有四龙，典掌此
珠。若兴心欲取，即有祸变。刻石为铭，嘱语将来，若此
“塔坏，劳烦后贤，出珠修治。”雀离浮图南五十步，有一
石塔，其形正圆，高二丈，甚有神变，能与世人报吉凶。
触之若吉者，金铃鸣应；若凶者，假令人摇撼，亦不肯
鸣。惠生既在远国，恐不吉，反遂礼神塔，乞求一验。于
是以指触之，铃即鸣应。得此验，用慰私心，后果得吉
反。惠生初发京师之日，皇太后敕付五色百尺幡千
口，锦香囊五百枚，王公卿士幡二千口。惠生从于阗
至乾陀，所有佛事处悉皆流布，至此顿尽，唯留太后
百尺幡一口，拟奉尸昆王塔。宋云：“以奴婢二人，奉《雀
离浮图》，永充洒扫。”惠生遂减割行资，妙简良匠，以𨱎
摹写《雀离浮图仪》一躯，及什迦四塔变。于是西北行
七日，渡一大水，至如来为尸昆王救鸽之处，亦起塔寺。昔尸昆王仓库，为火所烧，其中粳米燋然，至今犹
在。若服一粒，永无疟患。彼国人民须药日取之。《道药
传》云：“至那迦罗诃国，有佛顶骨，方圆四寸，黄白色，下
有孔，受人手指，闪然似仰蜂窠。”至耆贺滥寺，有佛袈
裟十三条，以尺量之，或短或长。复有佛锡杖，长丈七，
以水“筒盛之，金箔其上。此杖轻重不定，值有重时，百
人不举；值有轻时，一人胜之。”那竭城中有佛牙、佛发，
并作宝函盛之，朝夕供养。至瞿罗罗鹿，见佛影窟，入
山十五步，四向户，遥望则众相炳然，近看瞑然。以手
摩之，唯有石壁。渐渐却行，始见其相，容颜挺特，世所
希有。窟前方石，石上有佛迹。窟西南百步有佛浣衣
处。窟北一里有目连窟。窟北有山，山下有大佛寺，作
浮图，高十丈，云此浮图陷入地，佛法当灭。并为七塔。
塔南《石铭》云：“如来手书，胡字分明，于今可识焉。”惠生
在乌场国二年。西胡风俗大同小异，不能具录。至正
光二年二月，始还天阙。